CELEX: 32016D0209
Language: sk
Date: 2016-02-12 00:00:00
Title: Vykonávacie rozhodnutie Komisie (EÚ) 2016/209 z 12. februára 2016 o normalizačnej žiadosti adresovanej európskym normalizačným organizáciám, pokiaľ ide o smernicu Európskeho parlamentu a Rady 2010/40/EÚ o rámci na zavedenie inteligentných dopravných systémov v oblasti cestnej dopravy a na rozhrania s inými druhmi dopravy [oznámené pod číslom C(2016) 808] (Text s významom pre EHP)

16.2.2016   
            
            
               SK
            
            
               Úradný vestník Európskej únie
            
            
               L 39/48
            
         VYKONÁVACIE ROZHODNUTIE KOMISIE (EÚ) 2016/209
   z 12. februára 2016
   o normalizačnej žiadosti adresovanej európskym normalizačným organizáciám, pokiaľ ide o smernicu Európskeho parlamentu a Rady 2010/40/EÚ o rámci na zavedenie inteligentných dopravných systémov v oblasti cestnej dopravy a na rozhrania s inými druhmi dopravy
   
      
         [oznámené pod číslom C(2016) 808]
      
   
   (Iba anglické, francúzske a nemecké znenie je autentické)
   (Text s významom pre EHP)
   EURÓPSKA KOMISIA,
   so zreteľom na Zmluvu o fungovaní Európskej únie,
   so zreteľom na nariadenie Európskeho parlamentu a Rady (EÚ) č. 1025/2012 z 25. októbra 2012 o európskej normalizácii, ktorým sa menia a dopĺňajú smernice Rady 89/686/EHS a 93/15/EHS a smernice Európskeho parlamentu a Rady 94/9/ES, 94/25/ES, 95/16/ES, 97/23/ES, 98/34/ES, 2004/22/ES, 2007/23/ES, 2009/23/ES a 2009/105/ES a ktorým sa zrušuje rozhodnutie Rady 87/95/EHS a rozhodnutie Európskeho parlamentu a Rady č. 1673/2006/ES (1), a najmä na jeho článok 10 ods. 1,
   keďže:
   
               (1)
            
            
               V súlade s článkom 8 smernice Európskeho parlamentu a Rady 2010/40/EÚ (2) Komisia môže požiadať európske organizácie pre normalizáciu (ESO), aby vypracovali normy potrebné na zabezpečenie interoperability, kompatibility a kontinuity v rámci zavádzania a operačného používania IDS. Rozsah pôsobnosti týchto noriem podľa prioritných oblastí a prioritných opatrení na poli IDS je stanovený v článkoch 2, 3 a v článku 4 ods. 1 a ďalej v prílohe I k smernici 2010/40/EÚ. V prílohe I sa zdôrazňuje potreba mestského a medzimestského rozhrania na výmenu údajov, ako aj potreba interoperability a kompatibility mestského rozmeru v rámci celkovej európskej architektúry IDS.
            
         
               (2)
            
            
               Rámec pre vykonávanie špecifikácií, ktoré už boli prijaté podľa článku 6 smernice 2010/40/EÚ (3), tvorí predovšetkým transeurópska dopravná sieť (TEN-T). V smernici 2010/40/EÚ sa však uznáva potreba rozhraní medzi mestskými a medzimestskými oblasťami umožňujúcich interoperabilitu a kontinuitu služieb medzi sieťami a naprieč hranicami. Mestské oblasti sú označené ako nepovinné „prioritné zóny“ na vykonávanie špecifikácií na poskytovanie informačných služieb o doprave v reálnom čase v celej EÚ. Prvé a posledné úseky trás cestujúcich sa spravidla nachádzajú v mestských oblastiach, a preto sú nevyhnutné na poskytovanie informačných služieb týkajúcich sa multimodálneho cestovania, ktoré prispievajú k bezproblémovej mobilite.
            
         
               (3)
            
            
               V rámci všeobecných cieľov pre IDS stanovených smernicou 2010/40/EÚ má mestský rozmer vlastné potreby predpokladané v Akčnom pláne zavádzania inteligentných dopravných systémov v Európe (2008) (4) a v Akčnom pláne mestskej mobility (2009) (5). V roku 2010 Európska komisia zriadila expertnú skupinu pre mestské inteligentné dopravné systémy (6), s účasťou zástupcov miestnych orgánov a ich hlavných partnerov z oblastí výskumu, priemyslu, dopravných orgánov a prevádzkovateľov, normalizačných orgánov atď. Táto expertná skupina pre mestské inteligentné dopravné systémy vypracovala usmernenia o zavádzaní kľúčových aplikácií mestských inteligentných dopravných systémov (konkrétne: multimodálnych informácií, inteligentného predaja cestovných lístkov, riadenia dopravy a mestskej logistiky), zhromaždila niekoľko najlepších postupov a zvážila potrebu ďalšej normalizácie v oblasti mestských inteligentných dopravných systémov.
            
         
               (4)
            
            
               Komisia vo svojom súbore opatrení v oblasti mestskej mobility (7) prijatom v decembri 2013 potvrdila potrebu zlepšiť efektívnosť a bezpečnosť mestskej mobility a oznámila plánované opatrenia a odporúčania pre členské štáty v mnohých oblastiach vrátane: mestskej logistiky, regulácie prístupu do mestských oblastí a vyberania poplatkov od používateľov ciest, koordinovaného zavádzania mestských inteligentných dopravných systémov a bezpečnosti cestnej premávky v mestách.
            
         
               (5)
            
            
               V smernici Európskeho parlamentu a Rady 2007/2/ES (8), sa vyžaduje, aby verejné orgány uverejňovali geografické informácie o dopravnej sieti. Tento digitálny graf siete môže byť zlepšený, aby sa mohol používať ako spoločný systém pre priradenie polohy pre spoľahlivé služby IDS. Toto zlepšenie by malo zohľadňovať existujúce normy, najmä súbor geografických údajov (GDF) (9).
            
         
               (6)
            
            
               Komisia vo svojom oznámení „Boj za otvorenosť – budovanie otvorených systémov IKT lepším využitím štandardov vo verejnom obstarávaní“ (10) a v sprievodom pracovnom dokumente útvarov Komisie „Príručka obstarávania štandardizovanej IKT – prvky osvedčených postupov“ (11) poukazuje na výhody používania štandardov a otvorených špecifikácií, pomocou ktorých možno predísť vzniku závislosti od poskytovateľa technologických riešení a podporiť nákladovo efektívne riešenia.
            
         
               (7)
            
            
               Zámer požiadať o európske normy a produkty európskej normalizácie na podporu smernice 2010/40/EÚ je uvedený v bodoch 2.4.10 (12) a 3.3.8 dvoch (13) po sebe nasledujúcich ročných pracovných programov Únie pre európsku normalizáciu.
            
         
               (8)
            
            
               Komisia vypracovala usmernenia (14) na vybavovanie žiadostí o normalizáciu a európske organizácie pre normalizáciu sa dohodli na uplatňovaní týchto usmernení pri vykonávaní žiadostí o normalizáciu.
            
         
               (9)
            
            
               Uskutočnili sa konzultácie s európskymi organizáciami pre normalizáciu, európskymi organizáciami zainteresovaných strán, zapojenými do normalizácie, ktoré čerpajú finančné prostriedky Únie, a s Výborom pre európske IDS zriadeným podľa článku 15 smernice 2010/40/EÚ.
            
         
               (10)
            
            
               Opatrenia stanovené v tomto rozhodnutí sú v súlade so stanoviskom výboru zriadeného na základe článku 22 nariadenia (EÚ) č. 1025/2012,
            
         PRIJALA TOTO ROZHODNUTIE:
   Článok 1
   Požadované normalizačné činnosti
   Európsky výbor pre normalizáciu (CEN), Európsky výbor pre normalizáciu v elektrotechnike (Cenelec) a Európsky inštitút pre telekomunikačné normy (ETSI) [ďalej len „európske normalizačné organizácie“ alebo „ESO“] sa vyzývajú, aby vypracovali návrhy nových európskych noriem a produktov európskej normalizácie na podporu vykonávania článku 8 smernice 2010/40/EÚ pre multimodálne informácie, riadenie dopravy a mestskú logistiku v oblasti mestských IDS. Požadované európske normy a produkty európskej normalizácie sú uvedené v tabuľkách 1, 2, 3 a 4 prílohy II a musia spĺňať požiadavky stanovené v prílohe I.
   Článok 2
   Vypracovanie pracovného programu
   Európske normalizačné organizácie pripravia spoločný pracovný program, v ktorom budú uvedené všetky požadované produkty, zodpovedné technické orgány a harmonogram práce v súlade s lehotami stanovenými v prílohe II. Európske normalizačné organizácie predložia tento pracovný program Komisii do 31. júla 2016 a umožnia jej prístup k celkovému plánu projektu.
   Európske normalizačné organizácie môžu rozhodnúť o tom, koľko európskych noriem a európskych normalizačných produktov treba na splnenie požiadavky uvedenej v článku 1.
   Článok 3
   Dohoda o pracovnom programe
   Európske normalizačné organizácie sa vo svojom pracovnom programe riadia prípadnými prioritami pre vykonanie požiadavky uvedenej v článku 1, ktoré určí Komisia.
   Európske normalizačné organizácie oznámia Komisii všetky zmeny pracovného programu.
   Do pracovného programu sa môžu doplniť nové predmety pre európske normy alebo produkty európskej normalizácie, pokiaľ príloha I zahŕňa požiadavky na takéto predmety a tieto predmety súvisia s prioritnými oblasťami a prioritnými opatreniami uvedenými v článkoch 2, 3 a v prílohe I k smernici 2010/40/EÚ, a pokiaľ sa uskutočnili konzultácie s Komisiou a Komisia po tom, čo informovala výbor zriadený na základe článku 22 nariadenia (EÚ) č. 1025/2012, s takýmto doplnením súhlasí.
   Článok 4
   Podávanie správ
   Európske normalizačné organizácie podávajú Komisii každoročne správu o vykonávaní požiadavky uvedenej v článku 1. Tieto organizácie podajú Komisii prvú spoločnú výročnú správu do 30. marca 2017.
   Európske normalizačné organizácie podajú Komisii spoločnú záverečnú správu do 30. júna 2019. Záverečná správa musí obsahovať kritériá merania výsledkov, pokiaľ ide o normalizáciu v oblasti multimodálnych informácií, riadenia dopravy a mestskej logistiky, a úroveň zapojenia zainteresovaných strán do normalizačných činností, ktoré sa vyžadujú v článku 1.
   Článok 5
   Platnosť
   Ak žiadosť uvedenú v článku 1 do jedného mesiaca od jej doručenia neprijme žiadna európska normalizačná organizácia, nemôže predstavovať základ pre vypracovanie európskych noriem a produktov európskej normalizácie.
   Článok 6
   Požiadavky na interoperabilitu
   Požadované európske normy a produkty európskej normalizácie musia byť vypracované tak, aby boli v súlade s požiadavkami delegovaných aktov prijatých Komisiou podľa smernice 2010/40/EÚ, najmä špecifikácií pre poskytovanie informačných služieb o doprave v reálnom čase v celej EÚ prijatých dňa 18. decembra 2014 (15) a špecifikácií pre poskytovanie multimodálnych informačných služieb týkajúcich sa cestovania v celej Únii (16), a spĺňali ich.
   Článok 7
   Adresáti
   Toto rozhodnutie je určené Európskemu výboru pre normalizáciu, Európskemu výboru pre normalizáciu v elektrotechnike a Európskemu inštitútu pre telekomunikačné normy.
   
      V Bruseli 12. februára 2016
      
         
            Za Komisiu
         
         Elżbieta BIEŃKOWSKA
         
            členka Komisie
         
      
   
   
      (1)  Ú. v. EÚ L 316, 14.11.2012, s. 12.
   
      (2)  Smernica Európskeho parlamentu a Rady 2010/40/EÚ zo 7. júla 2010 o rámci na zavedenie inteligentných dopravných systémov v oblasti cestnej dopravy a na rozhrania s inými druhmi dopravy (Ú. v. EÚ L 207, 6.8.2010, s. 1).
   
      (3)  Delegované nariadenia Komisie (EÚ) č. 305/2013 (Ú. v. EÚ L 91, 3.4.2013, s. 1), (EÚ) č. 885/2013 (Ú. v. EÚ L 247, 18.9.2013, s. 1), (EÚ) č. 886/2013 (Ú. v. EÚ L 247, 18.9.2013, s. 6) a (EÚ) 2015/962 (Ú. v. EÚ L 157, 23.6.2015, s. 21).
   
      (4)  KOM(2008) 886 v konečnom znení.
   
      (5)  KOM(2009) 490 v konečnom znení.
   
      (6)  http://ec.europa.eu/transparency/regexpert/index.cfm?do=groupDetail.groupDetail&groupID=2520.
   
      (7)  http://ec.europa.eu/transport/themes/urban/urban_mobility/ump_en.htm.
   
      (8)  Smernica Európskeho parlamentu a Rady 2007/2/ES zo 14. marca 2007, ktorou sa zriaďuje Infraštruktúra pre priestorové informácie v Európskom spoločenstve (Inspire) (Ú. v. EÚ L 108, 25.4.2007, s. 1).
   
      (9)  Norma ISO 14825: 2004, v ktorej sa opisuje najmä cestná infraštruktúra pre potreby IDS a do ktorej je začlenený komplexný spoločný systém pre priradenie polohy.
   
      (10)  COM(2013) 455 final.
   
      (11)  SWD(2013) 224 final
   
      (12)  COM(2013) 561 final.
   
      (13)  COM(2014) 500 final.
   
      (14)  SWD(2015) 205 final z 27. októbra 2015, Príručka o európskej normalizácii na podporu právnych predpisov a politík Únie časť III Usmernenia na vybavovanie žiadostí o normalizačné práce.
   
      (15)  C(2014) 9672 final.
   
      (16)  Práca na ich vypracovaní prebieha. Dokončenie špecifikácií je naplánované na koniec roka 2015/začiatok roka 2016.
   
      PRÍLOHA I
      
         POŽIADAVKY NA EURÓPSKE NORMY A PRODUKTY EURÓPSKEJ NORMALIZÁCIE
      
      1.   VŠEOBECNÉ POŽIADAVKY
      1.1.   Všeobecné požiadavky na vytvorenie pracovného programu
      
      Expertná skupina pre mestské inteligentné dopravné systémy (1) odporučila lepšie začlenenie mestského rozmeru do činností európskej normalizácie a zameranie normalizačného úsilia na špecifické témy s cieľom zabezpečiť vytvorenie potrebných rozhraní medzi mestskými a medzimestskými oblasťami.
      Expertná skupina odporučila aj zapojenie miestnych orgánov a expertov so špecifickými znalosťami v oblasti miest do procesu normalizácie inteligentných dopravných systémov.
      Preto pracovný program, ktorý sa má vytvoriť na základe tejto žiadosti bude vypracovaný:
      s prednostným zameraním na tri oblasti mestských inteligentných dopravných systémov, a to: multimodálne informačné služby, riadenie dopravy vrátane regulácie prístupu a mestská logistika vrátane riadenia parkovísk. S cieľom umožniť prepojenosť v rámci IDS (zabránenie efektu izolovanosti alebo technologickej závislosti) európske normalizačné organizácie musia preukázať, ako sú uvedené tri oblasti prepojené v rámci širšej architektúry mestských inteligentných dopravných systémov, a upraviť ich vzťahy a rozhrania s inými súvisiacimi aplikáciami IDS (nie priamo v rozsahu tejto žiadosti).
      Majúc na pamäti potrebu riešiť potreby rôznych používateľov (od spotrebiteľov až po prevádzkovateľov a poskytovateľov), rozsahy prostredí (vrátane rozhraní medzi mestskými a medzimestskými oblasťami) a rôzne typy vozidiel alebo spôsobov dopravy alebo služieb mobility (aj pre osoby so zníženou pohyblivosťou) vzťahujúce sa na tri uvedené oblasti. Na tento účel sa európske normalizačné organizácie vyzývajú, aby sa spojili s príslušnými subjektmi zastupujúcimi mestskú mobilitu a zainteresovanými v mestských inteligentných dopravných systémoch, ako sú napríklad koordinačné skupiny a organizácie pre normalizáciu, miestne normalizačné rámce, platformy pre expertov a zainteresované strany, združenia miest a regiónov, združenia používateľov, zástupcovia dopravných prevádzkovateľov a poskytovateľov služieb. Môžu vyzvať tieto zainteresované strany, aby sa zúčastnili na ich činnosti a prispievali k vytvoreniu ich produktov. Preukážu, ako správne zapojiť expertov a zainteresované strany (v oblasti mestskej dopravy) počas celého procesu (plánovanie, tvorba noriem, zavedenie). Mala by sa zvážiť rôznorodosť miestnych situácií a politík. Predovšetkým by počas plnenia tejto žiadosti mohli byť naplánované skúšky s dobrovoľnými pilotnými mestami, ak je to možné.
      Stanovenie potrebných organizačných opatrení podporujúcich účinnú spoluprácu a vhodnú koordináciu medzi iniciatívami na normalizáciu IDS a pracovnými skupinami.
      1.2.   Všeobecné požiadavky na požadované produkty
      
      1.2.1.   Súlad
      
      Požadované európske normy a produkty európskej normalizácie sa vypracujú tak, aby boli v súlade s týmito zásadami:
      
                  —
               
               
                  zásadami uvedenými v prílohe 2 smernice 2010/40/EÚ,
               
            
                  —
               
               
                  zásadami ochrany osobných údajov (smernica Európskeho parlamentu a Rady 95/46/EHS
                      (2)
                     a návrh nariadenia Európskeho parlamentu a Rady o ochrane jednotlivcov so zreteľom na spracovanie osobných údajov a o voľnom pohybe takýchto údajov
                      (3)),
               
            
                  —
               
               
                  zásadami elektronickej dostupnosti a dostupnosti webu (oznámenie s názvom „Dostupná informačná spoločnosť“
                      (4)).
               
            1.2.2.   Harmonizácia
      
      Expertná skupina pre mestské inteligentné dopravné systémy zdôraznila, že normalizačné úsilie by malo odstrániť existujúce nedostatky a modernizovať a doplniť existujúce normy.
      Preto by požadované európske normy a produkty európskej normalizácie mali opätovne použiť, harmonizovať alebo byť čo najviac prepojené s týmito existujúcimi normami, špecifikáciami a projektmi: projekty CIVITAS (5), poradná skupina CAPITAL CIVITAS ITS (6), projekt POSSE (Promoting Open Specifications and Standards in Europe) (7), projekt OPTICITIES (8), projekt FREILOT, koordinačná skupina iniciatívy inteligentné mestá a obce, normalizačná žiadosť M/453 týkajúca sa spolupracujúcich systémov (9), platforma C-ITS, strategická a technická skupina DATEX II (10), program UTMC (Urban Traffic Management Control) (11), združenie OCA (Open Traffic Systems City Association) (12) a rozhranie OCIT (Open Communication Interface for Road Traffic Control Systems) (13), projekt FRAME (14), projekt Co-Cities (15), projekt EDITS(European Digital Traffic Infrastructure Network for Intelligent Transport Systems) (16), projekt EBSF (European Bus System of the Future) (17), Data Catalog Vocabulary (DCAT) (18), priestorové „normalizované“ údaje a geografická normalizácia a existujúce vnútroštátne normy (19).
      V tejto súvislosti by požadované európske normy a produkty európskej normalizácie mali zohľadňovať opätovné použitie, harmonizáciu alebo rozhranie s existujúcimi modelmi referenčných údajov, spoločnými dátovými slovníkmi a požiadavkami na štruktúru metadát s cieľom podporiť interoperabilitu, konzistentnosť a nadväznosť služieb.
      1.2.3.   Vykonateľnosť
      
      Expertná skupina pre mestské inteligentné dopravné systémy navrhla hľadať spôsoby, ako podporiť pružnejšie a menej obmedzujúce produkty normalizácie okrem noriem, aby sa mohlo lepšie zohľadniť technologické prostredie, ktoré sa vyznačuje rýchlym rozvojom.
      Preto by požadované európske normy a produkty európskej normalizácie mali zodpovedať potrebám rôznych používateľov, rozmanitosti miest a mali by byť ľahko realizovateľné.
      To by čo najviac malo zahŕňať tieto hľadiská, pokiaľ to bude možné:
      
                  1.
               
               
                  staršie systémy a existujúce protokoly, nákladovo efektívne spôsoby prechodu, obchodné modely a usmernenia pre obstarávateľov;
               
            
                  2.
               
               
                  Osobitné potreby spotrebiteľov, podnikov a prevádzkovateľov, vrátane malých a stredných podnikov;
               
            
                  3.
               
               
                  vykonateľné a voľne dostupné návody, zoznamy kódov, dátové súbory, nástroje a procesy, ktoré uľahčia operatívne vykonávanie a skúšky zhody;
               
            
                  4.
               
               
                  dostupnosť údajov, prístup, kvalitu, spoľahlivosť a presnosť.
               
            2.   POŽIADAVKY NA ZVÝŠENIE KOMPATIBILITY A SÚLADU S EXISTUJÚCIMI NORMAMI A TECHNICKÝMI ŠPECIFIKÁCIAMI
      Musí byť overený súlad existujúcich európskych, medzinárodných alebo iných všeobecne používaných noriem (t. j. s prihliadnutím nielen na prácu CEN, Cenelec a ETSI, ale aj DATEX II, UTMC, OTS, ISO, IEC, ITU atď.), musia byť posúdené potenciálne nedostatky a navrhnuté kompatibilné alebo otvorené riešenia, a to buď s úmyslom zabezpečiť harmonizáciu a zlepšenie existujúcich noriem, alebo vypracovanie nových interoperabilných noriem a ďalších špecifikácií, ak je to vhodné. Pri vypracovaní nových noriem a špecifikácií sa musí vychádzať z existujúcich noriem a špecifikácií a musia byť stanovené požiadavky na architektúru alebo prepojiteľnosť.
      V oblasti verejnej dopravy, najmä pokiaľ ide o multimodálne informácie a inteligentný predaj cestovných lístkov, sa takáto potreba konzistentnosti bude týkať širokého súboru noriem a technických špecifikácií, najmä: Transmodel (20), IFOPT (21), SIRI (22), NETEX (23), IOPTA (24), ISO (25).
      V oblasti alternatívnych palív a infraštruktúry pre vozidlá by všetky nové normy a špecifikácie mali byť kompatibilné a komplementárne s ETSI TS 101 556-3 (26).
      Je tiež potrebné zvážiť a prípadne ďalej rozvíjať prispôsobivosť všeobecných noriem, pokiaľ ide o mestské prostredie. To sa týka najmä normy DATEX II (27), ktorá umožňuje výmenu údajov, ktoré súvisia s dopravou a sú opísané na základe špecifických profilov. Zdá sa, že je to predpoklad pre zavedenie interoperability a nadväznosti služieb medzi mestskými a medzimestskými prostrediami či sieťami. Táto úloha sa dá najlepšie splniť zabezpečením úzkej spolupráce so strategickou skupinou a technickou skupinou DATEX II.
      Práca vykonávaná v rámci tohto mandátu bude musieť zohľadniť budúce zavádzanie spolupracujúcich systémov v mestských oblastiach. Bude súvisieť s predchádzajúcim normalizačným úsilím v oblasti komunikácie medzi vozidlami navzájom a medzi vozidlom a infraštruktúrou, ktoré bolo vyvíjané v rámci žiadosti o normalizáciu M/453, spoločne spravovanej CEN a ETSI, a s výsledkom pokračujúcej práce expertov platformy C-ITS, vytvorenej Komisiou v novembri 2014 (najmä pracovné skupiny pre normalizáciu a obchodné prípady) (28).
      3.   KONKRÉTNE POŽIADAVKY NA POŽADOVANÉ PRODUKTY
      3.1.   Vymedzenie škály relevantných prípadov použitia zahrnutých do architektúry mestských IDS a podpora vykonávania noriem a ďalších špecifikácií
      
      Aby bolo možné vyvinúť pragmatický prístup, musia byť činnosti v rámci tejto žiadosti založené na prípadoch použitia na vysokej úrovni a týkať sa multimodálnych informačných služieb, riadenia dopravy vrátane regulácie prístupu a mestskej logistiky vrátane riadenia parkovania. Pri definovaní alebo výbere týchto prípadov použitia budú musieť byť vyváženým spôsobom zohľadnené potreby užívateľov, trendy mestskej mobility, technologický vývoj, finančná udržateľnosť a priority politiky (napr. bezpečnosť cestnej premávky). Taktiež musí byť vysvetlené stanovenie priorít pri týchto prípadoch použitia a ich možné vzájomné závislosti, ako aj pracovný program.
      Prípady použitia budú začlenené do architektúry mestských IDS (logická štruktúra a spojenie medzi normami a špecifikáciami a ich zúčastnenými stranami), ktorá pokrýva celý informačný reťazec pre každú z troch vyššie uvedených oblastí a zapadá do celkovej európskej architektúry IDS. Preto by takáto architektúra mestských IDS mala byť konzistentná s modelom e-FRAME (29).
      Tento holistický a systémový prehľad podporí spoluprácu zainteresovaných strán, ako aj tvorbu alebo rozvoj alebo zlepšenia noriem a ďalších špecifikácií, ktoré sú vzájomne kompatibilné a vzájomne sa dopĺňajú, a tým umožní prepojiteľnosť IDS.
      Produkt týkajúci sa stratégie zavádzania musí uvádzať, ako podporovať jednoduché zavádzanie takýchto noriem a ďalších špecifikácií prostredníctvom zavádzania multimodálnych informačných služieb, opatrení týkajúcich sa riadenia dopravy a operácií mestskej logistiky. Na tento účel budú mať zásadný význam poznatky získané na základe prípadov, účasť zainteresovaných strán a vydanie realistických vykonávacích pokynov.
      3.2.   Multimodálne informačné služby, ktoré prispievajú k bezproblémovej mobilite
      
      K hlavným aktuálnym problémom patrí roztrieštenosť informačných služieb týkajúcich sa dopravy a cestovania a nedostatok interoperabilných multimodálnych informácií a služieb plánovania so širokým celoeurópskym pokrytím, ktoré by zahŕňali prvý a posledný kilometer cesty v spojení s „diaľkovou etapou“ cesty z A do B. Rozsah dostupných údajov o službách mobility musí byť rozšírený a musí byť prístupný v normalizovanej podobe, aby bolo možné ich začlenenie do inovatívnych dopravných a cestovných informačných služieb. Iba komplexné multimodálne informačné služby umožnia, aby mal používateľ úplnú škálu výberu ciest a možností trás, a tým prispejú k optimálnemu rozhodovaniu o mobilite, podporia udržateľnejšie dopravné správanie, zefektívnia celý dopravný systém a urobia ho prístupnejším pre všetkých používateľov.
      Musí byť zabezpečená (t. j. v prípade nutnosti vyvinutá) kompatibilita dátových formátov, otvorené a zdokumentované rozhrania a protokoly na prenos relevantných dát a ich začlenenie do multimodálnych dátových súborov a (existujúcich) multimodálnych informačných a plánovacích služieb (vrátane integrovaného predaja cestovných lístkov). Je zásadne dôležité, aby existujúce a nové normy a ďalšie špecifikácie umožňovali, v prípade potreby s doplnkovými rozhraniami a protokolmi, účinnú integráciu alebo prepojenie rôznych aspektov alebo blokov multimodálnych informačných a plánovacích služieb.
      3.3.   Riadenie dopravy vrátane regulácie prístupu
      
      Systémy riadenia dopravy sa neustále vyvíjajú, kým v minulosti boli väčšinou zamerané na vzťahy medzi riadiacimi strediskami, v súčasnosti majú tendenciu k väčšej spolupráci medzi systémami (vrátane terénnych prístrojov), sieťami a prevádzkovateľmi. Z tohto dôvodu musia byť vypracované správne normy, rozhrania a/alebo protokoly, ktoré podporia kooperatívne riešenie riadenia dopravy a správy v rôznych geografických mierkach alebo naprieč rôznymi administratívnymi hranicami mesta (napr. riešeniami upokojujúcimi dopravu v malých štvrtiach a správou dopravných vplyvov v prímestských oblastiach počínajúc a účinným začlenením mestských uzlov do medzimestských koridorov končiac).
      Existujú rôzne spôsoby, ako spravovať cestnú sieť a riešiť preťaženie dopravy a jej narušenie (napr. v dôsledku plánovaných alebo neplánovaných akcií, nehôd, záplav, požiarov atď.) na základe účinného a inovatívneho riadenia dopravy. Napríklad niekoľko miest zaviedlo rôzne druhy presmerovania dopravy, opatrenia na hierarchizáciu dopravy a reguláciu prístupu vrátane riadenia križovatiek, so zameraním na všetky vozidlá alebo ich podskupiny (napr. obchádzky, prednostné pruhy, zelené vlny, poplatky za užívanie vozoviek alebo mýto, nízkoemisné zóny, zóny so zníženou rýchlosťou, pešie zóny atď.). Bohužiaľ tieto opatrenia nie sú nevyhnutne spravované holisticky a koordinovane a často nie sú správne zohľadnené v systémoch informácií o doprave pre používateľa (napr. navigačných zariadeniach). Preto na jednej strane vytvorenie konzistentných špecifikácií, kompatibilných noriem a praktických rozhraní na podporu interoperability nevyhnutnej pre aktuálne informácie o dopravnej premávke a na strane druhej optimalizácia opatrení na riadenie a hierarchizáciu dopravy, vhodne doplnená normalizovanými technologickými riešeniami pre identifikáciu vozidla (t. j. pokiaľ ide o kategorizáciu vozidla, emisnú triedu, povahu mimoriadnej udalosti, faktor zaťaženia), by prispeli k celkovej účinnosti informácií o doprave a riadenia premávky v mestských oblastiach vrátane riadenia regulácie prístupu a jeho presadzovania.
      Musia byť zaistené (t. j. v prípade potreby vytvorené) kompatibilné dátové formáty, otvorené a zdokumentované rozhrania a protokoly na prenos relevantných údajov, a to bez ohľadu na ich zdroj (napr. senzory, „floating car data“ – údaje získavané zo zariadení umiestnených v automobiloch pohybujúcich sa v reálnej prevádzke, riadiace dopravné ústredne) a ich začlenenie do existujúcich a budúcich systémov informácií o doprave a opatrenia riadenia dopravy pre rôzne cestné siete vrátane prepojenia medzi mestskými a medzimestskými oblasťami.
      3.4.   Mestská logistika vrátane riadenia parkovania
      
      Podľa odhadov v mestskom prostredí hľadanie parkovacích miest a rozdelenie prepravy zhoršuje preťaženie dopravy. Preto by poskytovanie informácií o dostupnosti parkovacích možností v reálnom čase a zaisťovanie jednoduchých možností rezervácie mohli prispieť k zmierneniu tohto problému. Pre potreby konkrétnych odvetví logistiky a nákladné vozidlá alebo náklady (napr. alternatívne palivá, chladené tovary, spätnú logistiku alebo odpad, nebezpečný náklad).
      Musia byť zaistené (t. j. v prípade potreby vyvinuté) kompatibilné dátové formáty, otvorené a zdokumentované rozhrania a protokoly na prenos relevantných údajov, a to bez ohľadu na ich zdroj a ich začlenenie do existujúcich a budúcich systémov informácií o doprave a opatrenia riadenia dopravy pre rôzne cestné siete vrátane prepojenia medzi mestskými a medzimestskými oblasťami.
      4.   POŽIADAVKY TÝKAJÚCE SA NESKORŠÍCH PRESKÚMANÍ POŽADOVANÝCH PRODUKTOV
      Po prijatí požadovaných európskych noriem a produktov európskej normalizácie preskúmajú európske normalizačné organizácie zoznam syntaxí a súvisiace mapovanie v týchto produktoch aspoň raz za dva roky s cieľom zabezpečiť, aby odrážali najnovší technický vývoj a zahŕňali najlepšie syntaxe. Osobitnú pozornosť je potrebné venovať prispôsobeniu starších systémov alebo migrácii z nich a zabezpečeniu spätnej kompatibility pri tom, čo bolo zavedené.
      
         (1)  http://ec.europa.eu/transparency/regexpert/index.cfm?do=groupDetail.groupDetail&groupID=2520.
      
         (2)  Smernica Európskeho parlamentu a Rady 95/46/EHS z 24. októbra 1995 o ochrane fyzických osôb pri spracovaní osobných údajov a voľnom pohybe týchto údajov (Ú. v. ES L 281, 23.11.1995, s. 31).
      
         (3)  COM(2012) 11 final – 2012/0011.
      
         (4)  KOM(2008) 804 v konečnom znení.
      
         (5)  http://www.civitas.eu/display-all-projects.
      
         (6)  http://www.civitas.eu/.
      
         (7)  www.posse-openits.eu.
      
         (8)  http://www.opticities.com/.
      
         (9)  http://ec.europa.eu/enterprise/sectors/ict/files/standardisation_mandate_en.pdf.
      
         (10)  www.datex2.eu.
      
         (11)  http://www.utmc.eu/.
      
         (12)  www.oca-ev.info.
      
         (13)  www.ocit.org/.
      
         (14)  http://www.frame-online.net/.
      
         (15)  www.co-cities.eu.
      
         (16)  www.cei.int.
      
         (17)  http://www.ebsf.eu/.
      
         (18)  http://www.w3.org/TR/vocab-dcat/.
      
         (19)  Napr. „Intermodal verkehrsgraph graphenintegrationsplattform (GIP)“ http://www.fsv.at/shop/produktdetail.aspx?IDProdukt=837823b7-8697-45e8-9dc6-063924066176.
      
         (20)  Transmodel, európsky referenčný dátový model pre verejnú dopravu, EN 12896:2006 (Transmodel 5.1) a EN 12896:2014 (Transmodel V6: časť 1 až 3).
      
         (21)  IFOPT (EN 28701), európska norma, ktorá stanovuje dátový model pre identifikáciu statických objektov vo verejnej doprave (napr. zastávkové body, zastávkové priestory, stanice, navigačné cesty pre chodcov, vchody atď.) – v súčasnosti začlenené do normy EN 12896: 2014.
      
         (22)  SIRI (FprEN 15531-1 až 3 a CEN/TS 15531-4 a 5), európska norma, ktorá stanovuje služobné rozhranie služby pre informácie v reálnom čase vzťahujúce sa na prevádzku verejnej dopravy.
      
         (23)  NeTEX je založený na modele Transmodel 5.1 a je rozšírený o ďalšie koncepcie z noriem IFOPT a SIRI, a je rozdelený na tri časti: Časť 1 – Dopravná sieť; Časť 2 – Cestovné poriadky a časť 3 – Cestovné:
      
                  —
               
               
                  CEN/TS 16614-1; Sieť a výmena cestovných poriadkov – Časť 1: topológia siete (NeTEx),
               
            
                  —
               
               
                  CEN/TS 16614-2, Sieť a výmena cestovných poriadkov – časť 2: Informácie o cestovných poriadkoch (NeTEx),
               
            
                  —
               
               
                  WI 00278330 (prCEN/TS 16614-3), Sieť a výmena cestovných poriadkov – Časť 3: Informácie o cestovnom (NeTEx).
               
            
         (24)  IOPTA, (Interoperable Public Transport Applications), EN 15320 v spojení s EN 1545 o systémoch identifikačných kariet – aplikácie pre povrchovú dopravu
      
         (25)  EN ISO 24014-1: 2007, Verejná hromadná doprava. Riadiaci systém interoperabilitného cestovného. Časť 1: Architektúra
      
                  —
               
               
                  EN ISO 24014-2: 2013, Verejná hromadná doprava. Riadiaci systém interoperabilitného cestovného. Časť 2: Obchodné praktiky (ISO/TR 24014-2: 2013),
               
            
                  —
               
               
                  ISO/IEC 14443 Bezkontaktné karty s integrovaným obvodom – Karty s väzbou na blízko, časti 1 – 4,
               
            
                  —
               
               
                  ISO/IEC 18092 Komunikácia v blízkom poli.
               
            
         (26)  ETSI TS 101 556-3 V1.1.1 (2014-10); Intelligent Transport Systems (ITS); Infrastructure to Vehicle Communications; Časť 1: „Electric Vehicle Charging Spot Notification Specification“; a Časť 3: „Communications system for the planning and reservation of EV energy supply using wireless networks“.
      
         (27)  CEN/TS 16157 Časti 1 – 6: Inteligentné dopravné systémy. Špecifikácie výmeny dát v DATEX II pre riadenie dopravy a dopravné informácie.
      
         (28)  http://ec.europa.eu/transport/themes/its/news/c-its-deployment-platform_en.htm.
      
         (29)  http://www.frame-online.net/?q=e-frame-project.html.
   
   
      PRÍLOHA II
      
         EURÓPSKE NORMY A PRODUKTY EURÓPSKEJ NORMALIZÁCIE A LEHOTY NA PRIJATIE
      
      1.   PRÍPADY POUŽITIA, ARCHITEKTÚRA MESTSKÝCH IDS A VYKONÁVANIE
      
         Tabuľka 1
      
      
         Požadované nové európske normy a produkty európskej normalizácie pre prípady použitia, architektúru mestských IDS a vykonávanie
      
      
                  Referenčné informácie
               
               
                  Lehota na prijatie (1)
                  
               
            
                  Produkt európskej normalizácie pre prípady použitia v troch oblastiach tejto žiadosti s poukázaním na ich možného vzájomného pôsobenia
               
               
                  12 mesiacov po oznámení tohto rozhodnutia európskym normalizačným organizáciám
               
            
                  Produkt európskej normalizácie pre architektúru mestských IDS integrujúci tri oblasti tejto žiadosti a zdôrazňujúci prepojenie alebo rozhranie s ostatnými aplikáciami ITS, ako aj kompatibilitu alebo konzistentnosť s existujúcimi normami, technickými špecifikáciami a dátovými modelmi
               
               
                  12 mesiacov po oznámení tohto rozhodnutia európskym normalizačným organizáciám
               
            
                  Produkt európskej normalizácie týkajúci sa stratégie zavádzania vrátane praktických návodov na vykonávanie európskych noriem zodpovedajúcich tejto žiadosti
               
               
                  39 mesiacov po oznámení tohto rozhodnutia európskym normalizačným organizáciám
               
            2.   MULTIMODÁLNE INFORMAČNÉ SLUŽBY, KTORÉ PRISPIEVAJÚ K BEZPROBLÉMOVEJ MOBILITE
      
         Tabuľka 2
      
      
         Požadované nové európske normy a produkty európskej normalizácie pre multimodálne informačné služby
      
      
                  Referenčné informácie
               
               
                  Lehota na prijatie
               
            
                  Európske normy pre:
                  
                              —
                           
                           
                              nové služby mobility, ako sú spolujazda (car sharing), zvýšenie obsadenosti automobilov (carpooling), verejné služby zdieľania bicyklov, Park & Ride, Bike & Ride atď.
                           
                        
                              —
                           
                           
                              infraštruktúru pre alternatívne palivá, vrátane informácií o umiestnení a dostupnosti staníc, modely poplatkov a kapacitu v staniciach, (integrované) platobné systémy atď.
                           
                        
               
                  39 mesiacov po oznámení tohto rozhodnutia európskym normalizačným organizáciám
               
            
                  Produkt európskej normalizácie pre referenčný dátový model, spoločný dátový slovník a štruktúru metaúdajov pre multimodálne informačné služby
               
               
                  39 mesiacov po oznámení tohto rozhodnutia európskym normalizačným organizáciám
               
            3.   RIADENIE DOPRAVY VRÁTANE REGULÁCIE PRÍSTUPU
      
         Tabuľka 3
      
      
         Požadované nové európske normy a produkty európskej normalizácie pre riadenie dopravy vrátane regulácie prístupu
      
      
                  Referenčné informácie
               
               
                  Lehota na prijatie
               
            
                  Európske normy pre:
                  
                              —
                           
                           
                              súbor opatrení týkajúcich sa riadenia dopravy (vzťahujúci sa na potrebnú infraštruktúru/statické údaje o cestnej sieti, dynamické údaje o stave ciest, údaje o dopravnej premávke alebo údaje o riadení dopravy, údaje o počasí),
                           
                        
                              —
                           
                           
                              súbor opatrení na presmerovanie dopravy, hierarchizáciu dopravy a reguláciu prístupu, vrátane riadenia križovatiek (doplnený údajmi pre identifikáciu vozidiel). Mali by sa zohľadniť najmä rôzne typy modelov výberu cestných poplatkov zriadené v rôznych mestách, ako aj podmienky zdieľaného využívania vyhradených jazdných pruhov rôznymi typmi vozidiel (napríklad nákladnými vozidlami, vozidlami verejnej dopravy a vozidlami záchrannej služby).
                           
                        
               
                  39 mesiacov po oznámení tohto rozhodnutia európskym normalizačným organizáciám
               
            
                  Európske normy alebo produkty európskej normalizácie pre referenčný dátový model, spoločný dátový slovník a štruktúru metaúdajov pre riadenie dopravy vrátane regulácie prístupu
               
               
                  39 mesiacov po oznámení tohto rozhodnutia európskym normalizačným organizáciám
               
            4.   MESTSKÁ LOGISTIKA, VRÁTANE RIADENIA PARKOVANIA
      
         Tabuľka 4
      
      
         Požadované nové európske normy a produkty európskej normalizácie pre mestskú logistiku, vrátane riadenia parkovania
      
      
                  Referenčné informácie
               
               
                  Lehota na prijatie
               
            
                  Európske normy pre:
                  
                              —
                           
                           
                              inteligentné parkovanie pre ľahké vozidlá, komerčné vozidlá a nákladné automobily. Mala by sa zvážiť možnosť rozšírenia existujúcich technických špecifikácií alebo profilov týkajúcich sa parkovania (2) alebo ich prispôsobenie potrebám mestských oblastí.
                           
                        
                              —
                           
                           
                              informačné a rezervačné služby týkajúce sa nakladacích priestorov pre špecifické nákladné vozidlá a logistické sektory. Navrhnuté normy a špecifikácie sa budú musieť zaoberať infraštruktúrou, ako aj vozidlami (prípadne vrátane identifikácie vozidla a/alebo nákladu). Okrem toho by malo byť skúmané použitie vozidiel na alternatívne palivá v mestskej logistike a možnosti ich nabíjania (napr. počas nakládky/vykládky v špeciálnych nakladacích priestoroch).
                           
                        
               
                  39 mesiacov po oznámení tohto rozhodnutia európskym normalizačným organizáciám
               
            
                  Produkt európskej normalizácie pre referenčný dátový model, spoločný dátový slovník a štruktúru metaúdajov pre mestskú logistiku, vrátane riadenia parkovania
               
               
                  39 mesiacov po oznámení tohto rozhodnutia európskym normalizačným organizáciám
               
            
         (1)  Prijatie odkazuje na okamih, keď príslušná európska normalizačná organizácia sprístupní normu pre svojich členov alebo pre verejnosť.
      
         (2)  Špecifikácie DATEX II na výmenu údajov pre potreby riadenia dopravy a informácie – CEN/TS 16157 Časť 6 – Rozšírenie týkajúce sa parkovania.